Palestinos įstatymų leidžiamoji taryba

**Palestinos įstatymų leidžiamoji taryba** () – Palestinos autonomijos vienų rūmų parlamentas, įstatymų leidžiamoji institucija. Sudaro 132 nariai, renkami visuotiniais tiesioginiais rinkimais 4 metams pagal mišrią rinkimų sistemą. Būstinė Ramaloje.

Įstatymų leidžiamoji taryba įkurta 1996 m. remiantis Oslo susitarimais. Iki 2007 m. leido įstatymus, tvirtino Palestinos autonomijos vyriausybę. Nuo 2007 m. Taryba veiklos nevykdo.

## Istorija
Palestinos įstatymų leidžiamoji taryba įsteigta remiantis 1993 m. Oslo susitarimais, jos sudėtis ir įgaliojimai apibrėžti Oslo II susitarime. Nuostatos dėl rinkimų išdėstytos II priede. Oslo II susitarime numatyta, kad Palestinos teritorijų gyventojai gali balsuoti arba būti renkami. Įstatymų leidžiamajai tarybai numatytas dviejų trečdalių kvorumas.

Pagal Oslo susitarimų IX ir XVII straipsnius Įstatymų leidžiamosios tarybos įgaliojimai ir atsakomybė apsiriboja civiliniais klausimais, vidaus saugumu ir viešąja tvarka; juos gali peržiūrėti Izraelis. Įstatymų leidžiamoji taryba nėra įgaliota derėtis su Izraeliu.

1996 m. sausio 20 d. įvyko pirmieji Palestinos autonomijos parlamento rinkimai. Balsai buvo skaičiuojami pagal paprastosios daugumos atstovavimo sistemą. Rinkimus boikotavo „Hamas“, o „Fatah“ laimėjo 62 mandatus (iš 88). Pirmasis Įstatymų leidžiamosios tarybos posėdis įvyko 1996 m. kovo 7 d.

2003 m. taisytas Pagrindinis įstatymas, pagal kurį Palestinos autonomijos vyriausybę turi patvirtinti parlamentas. 2005 m. birželį parlamento narių skaičius padidintas nuo 88 iki 132. Pusė jų buvo renkami pagal proporcinio atstovavimo sistemą, kita pusė – pagal daugumos atstovavimo (mažoritarinę) sistemą. 2005 m. vėl taisytame Pagrindiniame įstatyme nustatyta 4 metų prezidento kadencija (gali būti renkamas ne daugiau kaip 2 kadencijoms iš eilės) ir 4 metų parlamento kadencija. 2006 m. sausio 25 d. įvyko antrieji Palestinos autonomijos parlamento rinkimai, kuriuos laimėjo „Hamas“ (gavo 74 mandatus). Naujasis parlamentas prisiekė vasario 18 d., o kovą sudaryta „Hamas“ vyriausybė.

2007 m. birželį „Hamas“ perėmus Gazos Ruožo kontrolę ir Palestinos autonomijai faktiškai suskilus į dvi dalis, Įstatymų leidžiamoji taryba nustojo veikti ir laukia „Fatah“ bei „Hamas“ susitaikymo. Nuo tada įstatymus dekretu leidžia prezidentas. 2014 m. „Fatah“ ir „Hamas“ sutarė, kad parlamento rinkimai turėtų įvykti netrukus, tačiau dėl nuolatinių tarpusavio nesutarimų jie buvo atidėti. Tretieji parlamento rinkimai turėjo įvykti 2021 m. gegužės 22 d., tačiau prezidentas Machmudas Abasas atidėjo juos neribotam laikui.

## Rinkimai
Palestinos įstatymų leidžiamosios tarybos nariai renkami visuotiniais tiesioginiais rinkimais 4 metų kadencijai pagal mišrią rinkimų sistemą. 2006 m. pusė atstovų (66 nariai) buvo renkami daugiamandatėje rinkimų apygardoje pagal proporcinę rinkimų sistemą (galioja 2 % slenkstis), kita pusė – vienmandatėse rinkimų apygardose pagal mažoritarinę rinkimų sistemą. Palestinos autonomijos teritorija suskirstyta į 16 rinkimų apygardų, atstovaujančių 16 Palestinos muchafazų.

### Paskutiniai rinkimai

## Sudėtis ir įgaliojimai
Palestinos įstatymų leidžiamąją tarybą sudaro 132 nariai (iki 2006 m. – 88). Parlamentui vadovauja jo pirmininkas. II kadencijos parlamento pirmininku tapo „Hamas“ atstovas Aziz Dweik.

Parlamentas iki 2007 m. leido įstatymus, tvirtino Palestinos autonomijos vyriausybę.

## Šaltiniai

## Nuorodos
*